
FUNDAMENTELE PSIHOLOGIEI 


7. Principiul genetic şi al istorismului 

Potrivit acestui principiu, psihicul trebuie definit şi interpretat ca 
fenomen evolutiv, iar nu ca un dat. Evoluţia psihicului trebuie considerată 
în două planuri: cel filogenetic, istoric şi cel ontogenetic, individual. 

În plan filogenetic se vor pune în evidenţă salturile calitative care 
se înregistrează în structura şi conţinutul diferitelor funcţii şi procese 
psihice, pe măsura trecerii de la o clasă de animale la alta şi de la animal 
la om. Astfel, dezvoltarea psihică apare ca o relaţie între continuitate şi 
discontinuitate. Continuitatea exprimă acumulările de tip cantitativ care 
se produc în interiorul unuia şi acelaşi segment evolutiv. In interiorul 
uneia şi aceleiaşi specii de animale se înregistrează deosebiri inter- 
individuale, care însă nu exprimă restructurări de ordin calitativ ale 
funcţiilor şi proceselor psihice respective. Deosebirile acestea, de ordin 
cantitativ, se referă la clasificări de rang sau de ordin ale indivizilor în 
cadrul uneia şi aceleiaşi specii. 

Discontinuitatea marchează saltul de ordin calitativ care se 
produce în structura şi conţinutul funcţiilor şi proceselor psihice şi 
marchează distanţa ireductibilă dintre diferite trepte sau niveluri ale 
evoluţiei. La psihicul uman apare dimensiunea istoricităţii, care înseamnă 
admiterea unor salturi calitative pe măsura trecerii omului de la o epocă 
istorică la alta. Astfel, între organizarea psihică a omului din comuna 
primitivă şi a celui contemporan există nu doar deosebiri de ordin 
cantitativ, ci, în primul rînd, de ordin calitativ, structural. 

Dimensiunea istorică arată faptul că, din momentul apariţiei sale, 
psihicul uman a înregistrat cele mai mari transformări evolutive din 
întregul continuum al psihismului. Deşi omul este o specie alături de 
celelalte, din punctul de vedere al evoluţiei psihice, el nu a rămas în 
limitele structurale în care a apărut iniţial, ci a cunoscut transformări şi 
modificări calitative profunde. 

Coordonata principală care se realizează evoluţia omului din 
momentul apariţiei lui nu mai e cea biologică (constituţia fizică, structura 
anatomică a creierului), locul ei fiind luat de coordonata psihică. 
Istoriceşte, evoluţia omului se va realiza preponderent în plan psihologic. 

Psihicul uman are atributul de a fi permanent deschis la schimbare 
şi dezvoltare, ceea ce nu se poate spune despre psihicul animal, care este 
încorsetat din punct de vedere evolutiv în limitele proprii fiecărei specii 
sau clase în parte. De la apariţia sa, psihicul cîinelui nu a înregistrat 
transformări calitative esenţiale; psihicul cimpanzeului se află şi în 
prezent între aceleaşi coordonate bazale ca la început. Psihicul uman, 
dimpotrivă: de la apariţia omului, a marcat, cu fiecare generaţie şi epocă, 
transformări şi modificări de ordin calitativ. 

Evoluţia psihică a omului nu se va opri niciodată, pentru că fiecare 
nouă generaţie, datorită condiţionării socio-culturale, îşi va începe 
evoluţia sa psihică de la un nivel mereu mai înalt decit generaţia 
anterioară. Aceasta înseamnă că fiecare generaţie dispune de o ofertă 
obiectivă din partea mediului socio-cultural din ce în ce mai complexă, 
mai diversificată şi mai bogată. De aici rezultă că individul, asimilînd 


conținuturile şi semnificaţiile din tezaurul culturii, al cunoaşterii, al 
sistemului de priceperi şi deprinderi constituit pînă la un moment dat, va 
înregistra un nivel de dezvoltare psihică superior generaţiei anterioare. 
Din punct de vedere istoric, evoluţia psihicului uman are sens permanent 
ascendent. 

Probabil că dezvoltarea psihică a omului se va închide atunci cînd, 
din punct de vedere biologic, creierul îşi va epuiza rezerva funcţională 
(dar se pare că rezerva actuală mai poate asigura evoluţia pentru încă 
cîteva mii de ani) sau dacă societatea va ajunge în impas. 

Principiul istorismului ne mai obligă ca, în analiza şi interpretarea 
psihicului uman, pe lîngă apelul la legile biologice, să facem apel la legi 
socio-culturale şi istorico-culturale. Legile socio-culturale se vor impune, 
de la un anumit moment al evoluţiei istorice a omului, ca dominante, 
subordonînd şi controlînd acţiunea legilor biologice, naturale. De aceea, 
omul se va înscrie pe traiectoria unei evoluţii socio-culturale, va deveni o 
fiinţă socio-culturală. 

Exemple de legi socio-culturale: 

- legea instruirii organizate (individul este inclus într-un program 
de influenţe şi acţiuni modelatoare specifice); 

- legea  socializării (care impune adecvarea atitudinilor şi 
conduitelor individului la anumite principii, norme şi etaloane sociale); 

- legea profesionalizării (în dezvoltarea sa psihică, individul trebuie 
să-şi însuşească şi să exercite un anumit tip de activitate socialmente 
utilă şi semnificativă); 

- legea estetizării (în structurarea conţinuturilor psihice interne, la 
nivelul gîndirii şi al trăirilor afective individuale, trebuie să se integreze 
dimensiunile estetice ale existenţei, categoriile estetice - frumos-urit, 
tragic-comic etc.); 

- legea moralității (în dezvoltarea psihică a individului trebuie să se 
integreze anumite reprezentări, concepţii, atitudini despre bine şi rău, 
despre categoriile morale); 

- legea verbalizării (dezvoltarea psihicului uman va fi mediată în 
permanenţă de un sistem specific de comunicare şi codificare a 
informaţiei, bazat pe limbajul verbal). 

În analiza şi evoluţia specifică psihicului uman trebuie să ne 
referim permanent la acţiunea legilor istorico-culturale, să raportăm 
individul la contextul socio-cultural anumit. 

Principiul genetic şi al istoricităţii ne arată că, în cadrul structurilor 
psihice complete, care, luate ca atare, depăşesc capacitatea noastră de 
înţelegere şi explicare, trebuie să recurgem la strategia genetică de 
cercetare şi să ne adresăm stadiilor timpurii ale ontogenezei, în care 
apare şi se constituie treptat structura psihică dată. De aici, prezenţa 
metodei genetice în arsenalul metodelor cunoaşterii psihologice, care ne 
permite să abordăm şi să explicăm complexitatea unor componente ale 
SPU. 


8. Principiul sistemicităţii 

Acest principiu a fost introdus în metodologia psihologică în a doua 
jumătate a secolului XX, fiind preluat din metodologia sistemică şi 
cibernetică, care stă în prezent la baza întregii cunoaşteri ştiinţifice 
particulare. 


Potrivit acestui principiu, psihicul uman nu trebuie considerat ca un 
simplu conglomerat de elemente în sine, autonome şi independente, ci ca 
un sistem organizat şi integrat. 

Noţiunea de sistem, în cadrul teoriei generale a sistemelor (TGS), 
se defineşte ca un ansamblu de elemente aflate într-o relaţie non- 
întîmplătoare, mai mult sau mai puţin legică şi stabilă. În cadrul noţiunii 
de sistem, accentul principal al analizei şi interpretării cade nu pe 
elementele considerate în sine, separat (cum proceda ştiinţa clasică), ci 
pe relaţiile şi interacţiunile dintre elemente. 

Se consideră, astfel, că elementele, intrînd în relaţii de interacţiune 
şi intercondiţionare reciprocă, îşi vor modifica starea lor iniţială, îşi vor 
reduce autonomia şi independenţa, fuzionînd într-un tot unitar, sistemul, 
care va poseda proprietăţi şi trăsături funcţionale noi, supraordonate, 
ireductibile la proprietăţile şi trăsăturile părţilor componente luate separat 
sau însumate pur aritmetic. 

Modelul sistemic în analiza psihologică înlocuieşte modelul atomal, 
descriptivist care  dominase în psihologie prin intermediul şcolii 
asociaţioniste. De asemenea, acest model înlocuieşte şi modelul 
gestaltist, care consideră că psihicul este o structură imanentă, 
invariantă, închisă în sine. 

Potrivit metodei sistemice, în abordarea psihicului uman trebuie să 
se procedeze astfel: 

1. Incadrarea sistemului în clasele posibile de sisteme reale. 

2. Deducerea caracteristicilor sistemului ce rezultă din includerea 
lui într-una din clasele de sisteme reale. 

3. Stabilirea metodei adecvate de abordare, care să fie în 
concordanţă cu caracteristicile proprii ale sistemului respectiv. 

Potrivit teoriei generale a sistemelor, există patru criterii principale 
după care se clasifică sistemele reale: 


|. Poziţia sistemului faţă de acţiunea legii timpului 

II. Relaţia sistemului cu mediul ambiant 

III. Gradul de complexitate al sistemului 

IV. Caracterul relaţiei între intrarea sistemului şi ieşirea lui (dintre 
mărimile de intrare şi mărimile de ieşire). 

Acest criteriu permite delimitarea a două mari clase de sisteme 
posibile: statice şi dinamice. 

Un sistem static este acela care este absolut independent de 
scurgerea timpului şi care nu-şi modifică stările sale ca efect al scurgerii 
ireversibile a timpului, rămîne identic cu sine însuşi la infinit. Un astfel de 
sistem nu există; clasa sistemelor statice este o mulţime vidă. 

Un sistem dinamic este acela care depinde de timp şi-şi modifică 
stările sub influenţa scurgerii ireversibile a timpului, astfel încît între 
diferite stări ale sistemului apar diferenţe. 


Sistemul dinamic, aşadar, este funcţie de timp. În analiza lui 
trebuie luat în considerare şi momentul de timp. Toate sistemele reale 
sunt dinamice. 

Există două subclase de sisteme dinamice: cu organizare dată şi 
evolutive (sau cu autoorganizare. 


Un sistem dinamic cu organizare dată este acela care, în 
decursul timpului, poate să-şi menţină la un anumit nivel 


starea lui de optimalitate, după care urmează starea de 
dezagregare, dezorganizare. In această clasă sunt incluse 
toate sistemele nevii (maşinile). Într-o reprezentare grafică, 
curba sistemelor de acest tip se compune din două 
segmente: unul de stabilitate, în care variabilele stărilor 
sistemului nu duc la perturbări semnificative în organizarea 
lui, şi un segment descendent, involutiv, de dezorganizare. 

Un sistem dinamic cu autoorganizare este acela care 
posedă capacitatea ca, în decursul unui anumit interval de 
timp, nu numai să-şi menţină starea de organizare iniţială, 
ci şi să treacă de la un nivel de organizare inferior la unul 
superior,  perfecţionindu-şi funcţionarea şi eficienţa. In 
această subclasă se includ toate organismele vii, numite de 
Wiener "insule de negentropie în oceanul imens al 
entropiei". În cazul organismelor vii, nivelul iniţial al 
entropiei este redus, datorită proceselor de dezvoltare, 
maturizare şi consolidare care înseamnă negentropie 

` (neagă entropia şi se opun acţiunii ei). 

Intr-o reprezentare grafică, curba sistemelor dinamice are trei 
segmente: unul ascendent, anti-entropic, în interiorul căruia se 
desfăşoară procesele evolutive de dezvoltare şi perfecţionare a 
organizării iniţiale. Se atinge un optimum funcţional, după care sistemul 
îşi menţine nivelul atins al organizării prin mecanisme proprii de adaptare 
la acţiunea factorilor perturbatori. Aceasta reprezintă segmentul al doilea, 
pe parcursul căruia sistemul dă întreaga măsură a potenţialului său 
adaptativ. Segmentul al treilea este descendent (entropic); are loc 
acumularea treptată a efectelor entropice, de slăbire a organizării, de 
perturbări, de degradări substanţial-energetice, care duc în final la 
dispariţia sistemului. Orice sistem evolutiv finit se supune, în ultimă 
instanţă, legii universale a entropiei; procesele involutive în organismele 
vii au un caracter implacabil, legic. 

Pentru diferitele sisteme vii, durata acestor segmente este diferită. 


II. Relaţia sistemului cu mediul ambiant 

După acest criteriu se desprind trei clase de sisteme: închise, 
semideschise şi deschise. 

Închis este considerat sistemul care, într-un interval oricît de lung 
de timp, nu are nici un fel de schimb cu mediul ambiant, existenţa sa 
bazîndu-se exclusiv pe consumul energiei proprii. În realitate nu există un 
astfel de sistem; mulţimea sistemelor închise este o mulţime vidă. 

Semideschis este sistemul care realizează cu mediul ambiant două 
tipuri de schimburi: de energie şi de informaţie. In această clasă se 
încadrează toate tipurile de maşini, calculatorul electronic, Pămiîntul în 
raport cu Soarele, corpurile nevii. 

Deschis este sistemul care face cu mediul ambiant toate cele trei 
tipuri posibile de schimburi: de energie, de informaţie şi de substanţă. In 
această categorie se includ numai sistemele vii. Schimbul de substanţă 
este reprezentat prin procesele metabolice, cu cele două laturi ale lor 
(asimilare şi dezasimilare). 


III. Gradul de complexitate al sistemului 


Gradul de complexitate al unui sistem se determină pe baza a doi 
indicatori principali: 

- numărul de elemente care intră în componenţa sistemului; 

- volumul conexiunilor stabilite între elementele componente, în 
interiorul sistemului, şi între sistem ca un tot şi mediul ambiant. 

După aceste criterii se delimitează existenţa a trei clase posibile de 
sisteme: simple, complexe şi supercomplexe (hipercomplexe). 

Simplu este acel sistem care este alcătuit dintr-un număr mic de 
elemente, uşor măsurabile şi nemijlocit observabile; ex: masă, scaun, 
ceasornic. 

Complex este sistemul alcătuit dintr-un număr mare de elemente, 
greu dar posibil de numărat, posibil de observat nemijlocit şi care dispune 
de un volum relativ ridicat de conexiuni interne şi externe; prototip: 
computerul electronic. 

Hipercomplex este sistemul alcătuit dintr-un număr foarte mare de 
elemente, greu sau imposibil de numărat, imposibil de observat 
nemijlocit. De asemenea, hipercomplex este sistemul puternic saturat în 
conexiuni interne şi externe; prototip: creierul uman, societatea ca sistem 
unitar. 

IV. Caracterul relaţiei între intrarea sistemului şi ieşirea lui (dintre 
mărimile de intrare şi mărimile de ieşire). 

După acest criteriu se disting două clase de sisteme posibile: 
deterministe şi probabiliste. 

Sistemul determinist este acela în care mărimile de ieşire (notate 
cu Y) depind exclusiv, în mod cauzal direct, de mărimile de intrare (notate 
cu X): Y = f(X) 

In cazul acestor sisteme devine posibilă analiza de tip cauzal, 
univoc şi predicția riguroasă a mărimilor de ieşire (rezultate, răspunsuri) 
pornind de la mărimile de intrare (stimuli). Între cele două mulțimi de 
mărimi nu se interpune nici o altă mulţime de mărimi, care să modifice 
dependența lor. Acest model de analiză a fost folosit în psihologie de 
behaviorism. 

Sistemul probabilist este acela în care între mărimile de intrare şi 
mărimile de ieşire se interpune influenţa unei a treia mulţimi de mărimi 
(mărimile de stare, notate cu Z). Influenţa mulţimii Z face ca relaţia între 
intrare şi ieşire să nu mai fie de tip cauzal, necesar, ci numai de tip 
posibil, aleator, probabilist. Comportamentul acestui fel de sistem va fi 
reprezentată printr-o relaţie condiţionată, non-lineară: 


În analiza sistemelor probabiliste trebuie adoptată metodologia 
statistic-probabilistă, care reclamă efectuarea unui volum mare de 
măsurători şi investigaţii pentru stabilirea dependenţelor legice dintre un 
anumit stimul (mărime de intrare) şi un anumit răspuns (mărime de 
ieşire). 


Sistemul psihic uman, ca obiect real de cunoaştere şi cercetare, se 
încadrează în următoarele categorii: 

- sistem dinamic, evolutiv, cu autoreglare (cibernetic); 

- sistem semideschis (deoarece existenţa ca atare a SPU şi 
funcţionarea lui se întemeiază pe consum de informaţie şi pe un suport de 
natură energetică - energia psihică); 

- sistem hipercomplex; 


- sistem probabilist. 


Din fiecare atribut se pot desprinde o serie de exigenţe de ordin 
metodologic de care trebuie ţinut seama cînd purcedem la investigarea, 
cunoaşterea acestui sistem. 

Un fel de temă acasă: de formulat aceste exigenţe. 


